Uznesenie Krajského súdu Bratislava sp. zn. 6S/113/2016 z 23. 5. 2017
Uznesenie Krajského súdu Bratislava z 23. mája 2017, sp. zn. 6S/113/2016, ECLI:SK:KSBA:2017:1016200886.2
Súd: Krajský súd Bratislava
Spisová značka: 6S/113/2016
ECLI: ECLI:SK:KSBA:2017:1016200886.2
Dátum vydania: 23. 5. 2017
Forma: Uznesenie
Text rozhodnutia
Súd: Krajský súd Bratislava Spisová značka: 6S/113/2016 Identifikačné číslo súdneho spisu: 1016200886 Dátum vydania rozhodnutia: 24. 05. 2017 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2017:1016200886.2 Uznesenie Krajský súd v Bratislave v právnej veci žalobcu: XXL Servis Slovakia, s.r.o., Nádražná 1134/3, 901 01 Malacky, IČO: 46 153 837, v zastúpení: JUDr. Ing. Eva Majdúchová SCHIN, advokátka, Galvániho 15/ C, Bratislava, proti žalovanému: Ústredie práce, sociálnych vecí a rodiny, Špitálska 8, 812 67 Bratislava, o preskúmanie zákonnosti postupu a rozhodnutia žalovaného č. UPS/US1/KGRaVSU/BEZ/2016/12759 zo dňa 09.05.2016, takto r o z h o d o l : Krajský súd v Bratislave konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : 1. Žalobou doručenou Krajskému súdu v Bratislave dňa 25.05.2016 sa žalobca domáhal preskúmania zákonnosti rozhodnutia žalovaného č. UPS/US1/KGRaVSU/BEZ/2016/12759 zo dňa 09.05.2016, ktorým žalovaný zamietol odvolanie žalobcu a potvrdil rozhodnutie vydané v prvom stupni č. 2015/60558/12904/OSS zo dňa 25.05.2015 o zrušení povolenia na vykonávanie agentúry dočasného zamestnávania vydaného rozhodnutím č. AA/2011/43142/15078/OPČSSZ zo dňa 13.09.2011, v znení rozhodnutia č. AA/2012/53993/13143/OPČSSZ zo dňa 24.09.2012. 2. Podľa § 99 písm. c) SSP správny súd konanie uznesením zastaví, ak preskúmavané rozhodnutie orgánu verejnej správy alebo opatrenie orgánu verejnej správy bolo medzitým zrušené na základe protestu prokurátora; ak rozhodnutie o proteste prokurátora bolo následne napadnuté na správnom súde v inom konaní inou osobou, správny súd uznesením konanie zastaví len so súhlasom žalobcu. 3. Podaním zo dňa 19.12.2016, doručeným Krajskému súdu v Bratislave dňa 23.12.2016, žalovaný súdu oznámil, že rozhodnutím Ministerstva práce, sociálnych vecí a rodiny SR č. 17497/2016-M_OPTP zo dňa 17.10.2016 bolo vyhovené protestu prokurátora a napadnuté rozhodnutie žalovaného bolo zrušené a vec mu bola vrátená na ďalšie konanie. V tomto oznámení žalovaný zároveň uviedol, že v predmetnej veci bolo vydané nové rozhodnutie č. UPS/US1/KGRaVSU/BEZ/2016/19352 zo dňa 15.12.2016, ktorým bolo zrušené rozhodnutie č. 2015/60558/12904/OSS zo dňa 25.05.2015. 4. Vzhľadom na vyššie uvedené zrušenie žalobou napadnutých rozhodnutí žalovaného Krajský súd v Bratislave konanie v súlade s § 99 písm. c) SSP zastavil. 5. O náhrade trov konania súd rozhodol podľa § 170 písm. b) SSP tak, že žiaden z účastníkov nemá právo na náhradu trov konania, ak konanie bolo zastavené. 6. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu po nadobudnutí jeho právoplatnosti možno podať kasačnú sťažnosť prostredníctvom Krajského súdu v Bratislave (§ 438 SSP v spojení s § 444 SSP). Lehota na podanie kasačnej sťažnosti je jeden mesiac od doručenia rozhodnutia krajského súdu (§ 443 ods. 1 SSP). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci (§ 449 ods. 1 a 2 SSP). V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh). Proti výroku o výške náhrady trov konania nie je prípustná kasačná sťažnosť (§ 439 ods. 2 písm. h) SSP)

